Rīgā

16.02.2023

**Lēmums Nr. 10-04/5/2023**

**par** **Valsts vides dienesta Atļauju pārvaldes 2022. gada 16. novembra ietekmes sākotnējā izvērtējuma Nr. AP22SI0232 apstrīdēšanu**

**Iesniedzēja:**

AS “*Latvijas valsts meži*”, reģistrācijas Nr. 40003466281, juridiskā adrese: Vaiņodes iela 1, Rīga, LV-1004, tālruņa numurs: 67610015, elektroniskā pasta adrese: lvm@lvm.lv (pilnvarotā persona – AS “*Latvijas valsts meži*” Zemes dzīles direktore Kristīne Ansone).

**Iesniedzējas prasījums:**

AS “*Latvijas valsts meži*” (turpmāk – iesniedzēja) ar 2022. gada 15. decembra iesniegumu “*Par administratīvā akta – Valsts vides dienesta 2022. gada 16. novembra lēmuma Nr. AP22SI0232 apstrīdēšanu*”(turpmāk – Apstrīdēšanas iesniegums): 1) apstrīd pilnā apmērā un lūdz atcelt Valsts vides dienesta Atļauju pārvaldes (turpmāk – Dienests) 2022. gada 16. novembra ietekmes sākotnējo izvērtējumu Nr. AP22SI0232 “*Paredzētās darbības ietekmes uz vidi sākotnējais izvērtējums*” (turpmāk – Lēmums), ar kuru piemērota ietekmes uz vidi novērtējuma (turpmāk – IVN) procedūra paredzētajai darbībai – derīgo izrakteņu ieguvei smilts-grants un smilts atradnē “*Gaiduļi*” (turpmāk – Paredzētā darbība), nekustamā īpašuma “*Lāsītes*” ar kadastra numuru 7846 001 0245 zemes vienībā ar kadastra apzīmējumu 7846 001 0015 Čornajas pagastā, Rēzeknes novadā (turpmāk – Īpašums, Darbības vieta); 2) lūdz atkārtoti izskatīt iesniegumu ar papildu sniegto informāciju, nepiemērojot IVN procedūru atradnes “*Gaiduļi*” attīstīšanai un izdot tehniskos noteikumus Paredzētajai darbībai.

**Dalībnieku viedokļi un argumenti:**

1. Iesniedzēja uzskata, ka Lēmums par IVN procedūras piemērošanu nav pamatots turpmāk minēto apsvērumu dēļ:
	1. Paredzētā darbība tiek veikta atbilstoši spēkā esošajam Rēzeknes novada teritorijas plānojumam (3.2 redakcija) (turpmāk – Teritorijas plānojums)[[1]](#footnote-1), un tai ir saņemts Rēzeknes novada pašvaldības (turpmāk – Pašvaldība) 2022. gada 16. maija atzinums – vēstule Nr. RNP/2022/4.17/1022 “*Par plānotās darbības atbilstību pašvaldības teritorijas plānojumam un rekultivācijas veida saskaņošanu atradnei “Gaiduļi”*” (turpmāk – Vēstule Nr. RNP/2022/4.17/1022).
	2. Iesniedzēja uzskata par nepamatotu Dienesta tiesību normu interpretāciju, uzskaitot atradnes, kuras atrodas tuvāk nekā 1 km, lai atradņu derīgo izrakteņu ieguves platību kopējā summa būtu par pamatu IVN procedūras veikšanai. Paredzētās darbības tiešā tuvumā atrodas tikai atradne “*Lipušķi 1987. gada iecirknis*”, kuras izstrādei atbilstoši Dienesta sniegtajai informācijai izsniegta bieži sastopamo derīgo izrakteņu ieguves atļauja līdz 2033. gada 15. septembrim (platība – 1,746 ha), un atradne “*Lipušķi” iecirknis “Kurmīši*” (platība – 7,536 ha). Summējot atradnes “*Gaiduļi*” un iepriekš minēto atradņu platību, kopējā platība ir 19,068 ha, kas nepārsniedz likuma “*Par ietekmes uz vidi novērtējumu*” (turpmāk – Novērtējuma likums) 1. pielikuma 25. punktā noteikto robežvērtību 25 ha.
	3. Atradni “*Gaiduļi*” no pārējām atradnēm šķir dabīgie un mākslīgie dabas elementi – ceļš un meža apaugums, kā arī aiz minētajiem mākslīgajiem un dabīgajiem šķēršļiem atrodas Rāznas Nacionālais parks, kurā saimnieciskā darbība nav pieļaujama.
	4. Iesniedzēja uzskata par nepamatotu Dienesta minēto informāciju par degradētajām teritorijām, kurās derīgo izrakteņu ieguve ir veikta, bet nav veikta to sakārtošana, kas ir viens no iemesliem IVN procedūrai. Piesaistot citu zemju īpašnieku degradētās un nerekultivētās teritorijas atradnes “*Gaiduļi*” plānošanai, ir derīgo izrakteņu ieguves procesus uzraugošo iestāžu atbildības pārnešana uz iesniedzēju, tādā veidā pārkāpjot tiesiskās paļāvības principus. Iesniedzēja uzsver, ka normatīvajos aktos ir noteikti atbildīgie par degradēto teritoriju sakārtošanu vai karjeru rekultivāciju, un ir noteiktas iestādes, kas veic derīgo izrakteņu ieguves procesu uzraudzību. Atbilstoši Ministru kabineta 2012. gada 21. augusta noteikumu Nr. 570 “*Derīgo izrakteņu ieguves kārtība*” (turpmāk - Noteikumi Nr. 570) 86. punktam, rekultivāciju var veikt vienlaikus ar derīgo izrakteņu ieguvi un rekultivācija jāuzsāk gada laikā pēc derīgo izrakteņu ieguves pabeigšanas.
	5. Plānojot derīgo izrakteņu ieguves vietu atradnē “*Gaiduļi*”, tika izvēlēta zemes vienība (Darbības vieta), kurai nav noteikts dabas aizsargājamās teritorijas statuss un kurā iepriekš nav konstatētas dabas vērtības ar aizsardzības pazīmēm. Lai nodrošinātos pret situāciju, ka “*Dabas skaitīšanā*” vai kaut kādos citos apstākļos nav konstatētas dabas vērtības ar aizsardzības pazīmēm, teritoriju pirms derīgo izrakteņu ieguves plānošanas izvērtē vides eksperts. Iesniedzēja vēlas uzsvērt, ka 2020. gada 4. augustā AS “*Latvijas valsts meži*” Ziemeļlatgales reģiona vecākā vides eksperta (turpmāk – vides eksperts) sagatavotie vides norādījumi darbiem (turpmāk – Vides eksperta norādījumi) ir pozitīvi, lai plānotu saimniecisko darbību, jo dabas vērtības ar aizsardzības pazīmēm netika konstatētas, kā arī attiecībā uz tuvējiem aizsargājamiem objektiem īpaši pasākumi nav nepieciešami. Papildus, plānojot derīgo izrakteņu ieguves vietu, tika izvēlēta meža zeme, kurā meža audze ir neperspektīva jaunaudze.
	6. 2022. gada 16. jūnijā Dienestam tika sagatavots iesniegums Paredzētās darbības ietekmes sākotnējā izvērtējuma veikšanai (turpmāk — Sākotnējais izvērtējums) un tehnisko noteikumu saņemšanai (turpmāk – Iesniegums). Ņemot vērā Iesnieguma ilgo izskatīšanas periodu, iesniedzēja 2022. gada novembrī ir veikusi gaisa kvalitātes novērtējumu (turpmāk – Gaisa kvalitātes novērtējums) un 2022. gada 13. decembrī veikusi - Trokšņa emisiju izvērtējumu (turpmāk – Trokšņa emisiju izvērtējums) Paredzētajai darbībai Darbības vietā, gan autoceļam, gan ietekmes izvērtējumu uz tuvākajām teritorijām. Minētajos izvērtējumos ir sniegta informācija, ka Darbības vietā, realizējot Paredzēto darbību, netiks pārsniegti normatīvajos aktos neteiktie robežlielumi.
	7. Darbības vietā, veicot degvielas uzpildīšanu, tiks nodrošinātas darbības, lai neveidotos situācijas, ka tiek piesārņots augsnes un virszemes un pazemes ūdeņi ar naftas produktiem. Degvielas uzpildīšana tiks veikta pēc tam, kad tiks noklāti degvielu absorbējoši materiāli, nodrošinoties pret iespējamu degvielas izplūdi vidē.
	8. Izvērtējot Meliorācijas kadastra informācijas sistēmu un Vides eksperta norādījumus Paredzētās darbības veikšanai, secināts, ka vairāk nekā uz 600 m attālo Geikinu strautu (ŪSIK kods 428772) netiek paredzēta negatīva ietekme, kā arī ietekme uz tuvākajām mājām.
2. Dienests 2022. gada 22. decembra vēstulē Nr. 2.3/AP/9221/2022 “*Par lēmuma Nr. AP22SI0232 apstrīdēšanu*” norāda, ka tā viedoklis ir izteikts Lēmumā un uzskata, ka Lēmums ir tiesisks, sagatavots saskaņā ar normatīvo aktu prasībām un atstājams spēkā.

**Izvērtētā dokumentācija:**

1. Dienesta 2022. gada 16. novembra ietekmes sākotnējais izvērtējums Nr. AP22SI0232 “*Paredzētās darbības ietekmes uz vidi sākotnējais izvērtējums*” (2022. gada 16. novembrī Vides pārraudzības valsts birojā (turpmāk – Birojs) reģistrēts ar Nr. 5-01/2309).
2. Iesniedzējas 2022. gada 15. decembra Apstrīdēšanas iesniegums (2022. gada 16. decembrī Birojā reģistrēts ar Nr. 10-03/48).
3. Dienesta 2022. gada 22. decembra vēstule Nr. 2.3/AP/9221/2022 “*Par lēmuma Nr. AP22SI0232 apstrīdēšanu*” ar pielikumā pievienotiem administratīvās lietas materiāliem (2022. gada 22. decembrī Birojā reģistrēts ar Nr. 10-01/2537).

**Faktu konstatācija:**

1. Saskaņā ar Rēzeknes tiesas Čornajas pagasta zemesgrāmatas nodalījuma Nr. 100000592069 (turpmāk – Zemesgrāmata) I daļas 1. iedaļas 1.1. apakšpunktu Īpašumu veido viena zeme vienība ar kadastra apzīmējumu 78460010015 un platību 10,2 ha. Zemes vienība atdalīta no nekustamā īpašuma, kas ierakstīts Čornajas pagasta zemesgrāmatas nodalījumā Nr. 72 (*Žurn. Nr. 300004940843, lēmums 19.08.2019., tiesnese Diāna Koroševska*). Atbilstoši Zemesgrāmatas II daļas 1. iedaļas 1.1. un 1.2. apakšpunktam Īpašuma īpašnieks ir iesniedzēja pamatojoties uz 2017. gada 15. jūnija pirkuma līgumu Nr. 5 -3.3\_008z\_260\_17\_94 (*Žurn. Nr. 300004940843, lēmums 19.08.2019., tiesnese Diāna Koroševska*). Saskaņā ar 2018. gada 15. jūnija Zemes robežu plānā norādīto, Īpašuma lietošanas mērķis ir mežsaimniecība ar kopējo platību 10,2 ha, no kuriem 9,10 ha veido mežs, 0,95 ha krūmāji un 0,15 ha zeme zem ceļiem. Īpašums atrodas ekspluatācijas aizsargjoslā gar vietējiem un pašvaldību autoceļiem lauku apvidos 1,44 ha platībā, ekspluatācijas aizsargjoslā gar elektrisko tīklu gaisvadu līniju ārpus pilsētām un ciemiem ar nominālo spriegumu līdz 20 kW 0,10 ha platībā un ceļa servitūta teritorijā 0,09 ha.
2. Atbilstoši Teritorijas plānojuma grafiskajai daļai “*Čornajas pagasta funkcionālā zonējuma karte*” Darbības vietā ir noteikta mežu teritorijas (M) funkcionālā zona un nelielā platība lauku zemes (L) funkcionālā zona. Atbilstoši Teritorijas izmantošanas un apbūves noteikumu (turpmāk – TIAN) 400. punktam (42. lpp.) atļautā mežu teritorijas papildizmantošana ir derīgo izrakteņu ieguve (13004), veicot zemes lietošanas kategorijas maiņu. Atbilstoši TIAN 423. punktam (43. lpp) atļautā lauksaimniecības teritoriju papildizmantošana ir derīgo izrakteņu ieguve (13004). Saskaņā ar TIAN 403. punktu derīgo izrakteņu ieguves gadījumā ievēro TIAN 3.6. apakšnodaļas “*Prasības derīgo izrakteņu ieguvei*” noteikumus, kas cita starpā noteic, ka derīgo izrakteņu ieguves IVN veicams normatīvajos aktos noteiktajos gadījumos pēc iespējas agrākā derīgo izrakteņu ieguves plānošanas, projektēšanas un lēmumu pieņemšanas stadijā (110. punkts).
3. 2022. gada 16. jūnija Iesniegumā Sākotnējam izvērtējumam iesniedzēja cita starpā ir norādījusi:
	1. Derīgo izrakteņu ieguve paredzēta viena Īpašuma robežās, visā zemes vienības platībā.
	2. Paredzētā darbība ietver atklātu derīgo izrakteņu - smilts-grants un smilts ieguvi atradnē “*Gaiduļi*” (3. punkts).
	3. Derīgo izrakteņu ieguve paredzēta 9,875 ha platībā virs un zem pazemes ūdens līmeņa. Ieguves limita apjoms: smilts – 541,20 tūkst.m3 (t.sk. 410,39 tūkst.m3 zem gruntsūdens līmeņa (turpmāk - GŪL) un smilts–grants – 581,61 tūkst.m3 (t.sk. 112,60 tūkst.m3 zem GŪL). Pirms Paredzētās darbības uzsākšanas Darbības vietā plānota atmežošana (meža ciršana) kā arī celmu un augsnes segkārtas noņemšana. Kopējā atmežojamā platība nepārsniegs 10 ha. Noņemto materiālu iesniedzēja plāno izmantot karjera rekultivācijā – nogāžu veidošanā un planēšanā. Derīgo izrakteņu ieguvi paredzēts veikt ar atklāta tipa ieguves tehnoloģiju – ar ekskavatoru, frontālo iekrāvēju un buldozeru, kā arī nepieciešamības gadījumā noslēdzošajā izstrādes stadijā ar grunts sūcēju. Vienlaikus atradnē “*Gaiduļi*” paredzēta minerālo materiālu maisījumu ražošana – minerālo materiālu drupināšana un šķirošana (sijāšana), minerālo materiālu skalošana. Derīgos izrakteņus un minerālo materiālu maisījumus ir plānots realizēt, izvedot no karjera (Z-ZR virzienā) pa jau esošo nobrauktuvi no pašvaldības autoceļa. (4. punkts).
	4. Ieguvei būs raksturīgs galvenokārt sezonāls raksturs, tomēr darbus plānots veikt visu gadu, ja būs pieprasījums. Plānots, ka derīgā izrakteņa ieguve un/vai pārstrāde karjerā intensīvāk varētu notikt gada siltajā periodā (maijs, jūnijs, jūlijs, augusts, septembris) un sasaluma periodā (janvāris, februāris). (8. punkts).
	5. Karjera atsegšanu ir paredzēts veikt secīgi pa vairākiem sektoriem, un smilts-grants un smilts izstrādi paredzēts veikt vairākās kāplēs, kuru augstums ir līdz 6 m. Ieguvi veiks ar ekskavatoru vai frontālo iekrāvēju, vai grunts sūcēju karjera noslēdzošajā izstrādes fāzē. Precīzs sektoru un ieguves kāpļu skaits tiks izvēlēts derīgo izrakteņu ieguves projekta izstrādes gaitā. Karjera noslēdzošajā izstrādes stadijā, veicot izstrādi zem GŪL, plānots izmantot divreizējās pārkraušanas metodi – ar ekskavatoru vai grunts sūcēju izsmeļot materiālu un novietojot to pagaidu kaudzē, kur ļauj tam nožūt. Kad ūdens ir notecējis, veiks tālākās darbības – minerālo materiālu ražošanu (sijāšanu, drupināšanu, skalošanu) vai kraušanu automašīnās un transportēšanu uz būvobjektiem. Ūdens atsūknēšana un novadīšana ārpus karjera teritorijas nav paredzēta. Ūdens pēc izrakteņu izsmelšanas paliek uz vietas, izveidojot ūdenstilpi, attiecīgi veidojot slēgtu sistēmu. Plānotās darbības rezultātā netiks pazemināts GŪL. (10. punkts).
	6. Atkarībā no pieprasījuma gadā paredzēts iegūt līdz 40 000 m3 smilts un līdz 20 000 m3 smilts-grants. (13. punkts).
	7. Ūdensapgādes urbumus nav plānots izmantot. (15. punkts).
	8. Skalošanas iekārtu izmantošana paredzēta noslēdzošajā karjera izstrādes fāzē brīdī, kad sasniegta derīgā izrakteņa ieguve zem GŪL un ieguves vietā izveidojusies ūdenstilpne. Skalošanā patērēto ūdeni paredzēts atgriezt izveidotajā ūdenstilpnē, ļaujot noskalotajām māla un putekļu daļiņām izgulsnēties ūdenstilpnē. Tā kā ūdenstilpne netiks savienota ar citiem virszemes ūdensobjektiem, paredzētā ūdens aprite veido slēgtu sistēmu un nerada piesārņojuma risku apkārtējai videi ārpus paredzētās darbības teritorijas. (16. punkts).
4. Iesniedzējai 2022. gada 13. maijā ir izsniegta Derīgo izrakteņu atradnes “*Gaiduļi*” pase (turpmāk – Atradnes pase) un Derīgo izrakteņu ieguves limits (turpmāk – Limits), kuru derīguma termiņš ir 2047. gada 12. maijs. Saskaņā ar Atradnes pasē un Limitā iekļauto informāciju atradnē akceptēti A kategorijas krājumi 581,61 tūkst. m3 apmērā smilts-grants (tajā skaitā 112,60 tūkst. m3 zem GŪL) un 541,20 tūkst. m3 apmērā smilts (tajā skaitā 410,39 tūkst. m3 zem GŪL). Saskaņā ar Atradnes pasē norādīto, atradnē “*Gaiduļi*” derīgo izrakteņu ieguve nav veikta (6. punkts), augsnes segkārta 0,05-0,50 m biezumā (9. punkts), derīgo izrakteņu slāni veido smilts 0,00-10,0 m biezumā un smilts-grants 0,06-13,72 m biezumā (8. punkts.), statiskais ūdens līmenis atrodas 1,8-10,0 m no zemes virsmas (12. punkts). Lielāka daļa materiāla, aptuveni 76 % smilts un 20 % smilts-grants, atrodas zem GŪL, kas apgrūtina tā ieguvi. Limitā ir iekļauti 87,34 tūkst. m3 smilts-grants un 71,29 tūkst. m3 smilts krājumu, kas ietilpst Darbības vietā esošajā pašvaldības autoceļa 4605 Gaiduļi-Mahoņina-Rečiņi aizsargjoslā. Ievērojot to, ka Darbības vieta, kurā paredzēta derīgo izrakteņu ieguve, atrodas arī pašvaldības autoceļa 4605 aizsargjoslā, līdz ar to var tikt ietekmēta arī autotransporta pārvietošanās pa šo autoceļu un satiksmes drošība.
5. Iesniegumam klāt pievienota Pašvaldības Vēstule Nr. RNP/2022/4.17/1022, kurā norādīts, ka atbilstoši TIAN Darbības vietā ir pieļaujama derīgo izrakteņu ieguve un Pašvaldība saskaņo iesniedzējas plānoto rekultivācijas veidu – ūdenstilpne un atmežošana Darbības vietā.
6. Saskaņā ar Dabas aizsardzības pārvaldes (turpmāk – DAP) dabas datu pārvaldības sistēmu “*OZOLS*”[[2]](#footnote-2) Darbības vieta neatrodas īpaši aizsargājamajā dabas teritorijā, kā arī tajā nav norādītas īpaši aizsargājamās dabas vērtības[[3]](#footnote-3),[[4]](#footnote-4) tajā nav reģistrēti īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi. Paredzētās darbības teritorija robežojas ar Rāznas Nacionālo parku – otrpus pašvaldības autoceļam “*Gaiduļi-Mahoņina Mahoņina-Rečiņi*” (kadastra Nr. 78460010193) atrodas Rāznas Nacionālā parka dabas parka zona[[5]](#footnote-5) .
7. Saskaņā ar Iesniegumam pievienotajiem 2020. gada 4. augusta Vides eksperta norādījumiem augsnes un ūdeņu aizsardzībai meža darbos, koku bojājumu novēršanai un vides aizsardzības prasībām meža darbiem:
	1. Darbības vieta dienvidos robežojas ar īpaši aizsargājamās dabas teritorijas, Natura 2000 teritoriju, Rāznas Nacionālā parka dabas parka zonu (turpmāk – ĪADT). Darbības vietu no Rāznas Nacionālā parka atdala grants seguma autoceļš. Vides eksperts norāda, ka Darbības vietas ekspluatācijai nebūs negatīva ietekme uz ĪADT.
	2. 2,8 km uz austrumiem no Darbības vietas atrodas mikroliegums Latvijā īpaši aizsargājamas putna sugas un Eiropas Savienības (turpmāk – ES) nozīmes putnu direktīvas I pielikumā iekļautas sugas – baltmuguras dzeņa *Dendrocopos leucotos* dzīvotnes aizsardzībai. Vides eksperts norāda, ka Darbības vietas ekspluatācijai nebūs negatīva ietekme uz īpaši aizsargājamo sugu un tās dzīvotni.
	3. Darbības vietā un tā ietekmes zonā Latvijā īpaši aizsargājamo sugu atradnes nav zināmas un ūdensteces neatrodas.
	4. Darbības vietā un tā ietekmes zonā (50 m attālumā) aizsargājami biotopi neatrodas.
	5. Darbības vietā noraktais augsnes virskārtas auglīgais slānis ir aizvedams un novietojami ārpus meža zemes vai iespēju robežās izlīdzināms karjera teritorijā.
	6. 12 km uz dienvidrietumiem no Darbības vietas atrodas vietējas nozīmes kultūras piemineklis - Guščas pilskalns (Kaupra kalns). Vides eksperts norāda, ka Darbības vietas ekspluatācijai nebūs negatīva ietekme uz kultūras pieminekli.
	7. Veicot smilts-grants atradnes ierīkošanu un ekspluatāciju Darbība vietā, no autoceļa ainavas izmaiņas nebūs būtiskas, jo Darbības vieta rietumos robežojas ar jau izstrādātu derīgo izrakteņu ieguves vietu. Iespēju robežās, gar Darbības vietas dienvidu malu, gar autoceļu, vēlams saglabāt meža joslu, kas norobežotu skatu uz karjeru.
8. DAP Latgales reģionālā administrācija (turpmāk – DAP administrācija) 2022. gada 19. jūlija vēstulē Nr. 3.27/3940/2022-N “*Par derīgo izrakteņu ieguvi Rēzeknes novada Čornajas pagasta atradnē “Gaiduļi”, īpašumā “Lāsītes”*” (turpmāk – Vēstule Nr. 3940) norāda, ka normatīvie akti nenosaka aizliegumu derīgo izrakteņu ieguvei Rāznas Nacionālā parka robežteritorijā – Darbības vietā, bet, lai Paredzētā darbība tiktu vispusīgi izvērtēta (ietekme uz ainavas izmaiņām, gruntsūdeņu līmeni, hidroloģiskajiem apstākļiem teritorijā), ir nepieciešams veikt Sākotnējo izvērtējumu. Izvērtējot derīgo izrakteņu ieguves ietekmi uz teritorijas ainavas izmaiņām un pamatojoties uz Rāznas Nacionālā parka dabas aizsardzības plānu 2009.-2019. gadam un 2009. gadā izstrādāto ainavu ekoloģisko plānu Rāznas Nacionālajam parkam, secināms, ka Darbības vieta atrodas mozaīkveida ainavā ar mežu dominanci sīkpaugurainēs. Veicot derīgo izrakteņu ieguvi, tiks radītas ainavas izmaiņas Rāznas Nacionālā parka pierobežā un tas ietekmēs arī aizsargājamās teritorijas ainavu. Vienlaikus vēstulē tiek norādīts, ka teritorijas īpašniekam ir nepieciešams veikt Īpašumā esošās invazīvās sugas – kanādas zeltslotiņa (Solidago canadensis) ierobežošanas pasākumus.
9. 2022. gada 13. jūlija Valsts meža dienesta Austrumlatgales virsmežniecība (turpmāk - VMD AVM) vēstulē Nr. VM1.7-1/372 “*Par derīgo izrakteņu ieguvi*” (turpmāk – Vēstule Nr. VM1.7-1/372) ir sniegusi Dienestam viedokli un informāciju par Paredzētās darbības atbilstību meža apsaimniekošanu un izmantošanu reglamentējošo normatīvo aktu prasībām. VMD AVM Vēstulē Nr. VM1.7-1/372 norāda:
	1. Īpašumā nav aizsargājamu teritoriju, kuru dēļ nebūtu iespējama Paredzētā darbība.
	2. Plānojot būvniecību mežā, saskaņā ar Meža likuma 41. pantu, ir nepieciešams veikt platības atmežošanu, pirms tam kompensējot valstij ar atmežošanas izraisīto negatīvo seku novērtēšanu saistītos izdevumus un saņemot kompetentās institūcijas izdotu administratīvo aktu.
	3. Pirms uzsākt koku ciršanu mežā, ir nepieciešams saņemt apliecinājumu atmežošanas cirtei Valsts meža dienestā.
	4. Būvniecības darbu veikšanas procesā nedrīkst pieļaut paliekošo koku bojāšanu.
	5. Lai veicinātu mežu noturību un pielāgošanos klimata pārmaiņām, jānodrošina bioloģiskās daudzveidības saglabāšanos. Darbi jāveic saskaņā ar Ministru kabineta 2012. gada 18. decembra noteikumiem Nr. 936 “*Dabas aizsardzības noteikumi meža apsaimniekošanā*”, kur noteiktas vispārējās dabas aizsardzības prasības.
10. Paredzētās darbības, kurām nepieciešams Sākotnējais izvērtējums, noteic Novērtējuma likuma 3.2 panta pirmās daļa, tostarp Sākotnējais izvērtējums nepieciešams šā likuma 2. pielikumā minētajām darbībām (1. punkts), gadījumos, kad vairāku līdzīgu darbību, kuras ietekmē vienu un to pašu teritoriju, izmaiņu rezultātā summāri sasniedz šā likuma 1. pielikumā vai 2. pielikumā minētās robežvērtības (4. punkts), vai citām paredzētajām darbībām, kuras var būtiski ietekmēt vidi, ņemot vērā šā likuma 11. pantā noteiktos kritērijus (5. punkts). Novērtējuma likuma 2. pielikuma 2. punkta 1. apakšpunkts paredz, ka robežvērtība derīgo izrakteņu ieguvei Sākotnējais izvērtējuma veikšanai ir 5 ha - “*derīgo izrakteņu ieguvei 5 ha vai lielākā platībā vai kūdras ieguvei 25 hektāru vai lielākā platībā*”. Savukārt Novērtējuma likuma 1. pielikuma 25. punkta robežvērtība derīgo izrakteņu ieguvei IVN procedūras veikšanai ir “*derīgo izrakteņu ieguve 25 hektāru vai lielākā platībā vai kūdras ieguve 150 hektāru vai lielākā platībā*”.
11. Ministru kabineta 2015. gada 27. janvāra noteikumu Nr. 30 “*Kārtība, kādā Valsts vides dienests izdod tehniskos noteikumus paredzētajai darbībai*” (turpmāk – Noteikumi Nr. 30) 2. punkts noteic, ka Dienesta tehniskie noteikumi ir nepieciešami darbībām, kurām pēc Sākotnējā izvērtējuma veikšanas nav nepieciešams IVN saskaņā ar Novērtējuma likumu (izņemot gadījumu, ja darbības veikšanai jāsaņem zemes dzīļu izmantošanas licence (turpmāk – licence), vai šo noteikumu pielikumā minētajām darbībām.
12. 2022. gada 16. novembrī Dienests, pamatojoties uz Novērtējuma likuma 3.2 panta pirmās daļas 1. un 4, punktu, 4., 8., 11., 12., 13. pantu, šā likuma 1. pielikuma 25. punktu un 2. pielikuma 2. punkta 1. apakšpunktu, kā arī likumu “*Par zemes dzīlēm*” un Ministru kabineta 2015. gada 13. janvāra noteikumu Nr. 18 „*Kārtība, kādā novērtē paredzētās darbības ietekmi uz vidi un akceptē paredzēto darbību*” (turpmāk – Noteikumi Nr. 18) 13. un 13.1 punktu, veica Sākotnējo izvērtējumu Nr. AP22SI0232 (Lēmums), kā rezultātā pieņēma lēmumu piemērot IVN procedūru Paredzētajai darbībai.
13. Novērtējuma likuma 10. pants noteic, ka Sākotnējais izvērtējums veicams, pamatojoties uz šī likuma 11. pantā minētajiem kritērijiem, lai noteiktu, vai attiecīgajām paredzētajām darbībām ir nepieciešams IVN. Noteikumu Nr. 18 13.1 punkts nosaka, ka lēmumā par nepieciešamību veikt paredzētās darbības IVN jāietver pamatojums IVN piemērošanai vai nepiemērošanai, ņemot vērā Novērtējuma likuma 11. panta kritērijus.
14. Saskaņā ar Lēmumā norādīto Dienests Paredzētās darbības novērtēšanu veica, pamatojoties uz Eiropas Savienības Sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvas 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu) prasības (Lēmuma 5. punkts). Atbilstoši Lēmuma secinājumiem Paredzētās darbības radītā ietekme uz vidi vērtējama kā būtiska:
	1. Darbības vietā un reģionā kopumā derīgo izrakteņu krājumi neatgriezeniski tiks izsmelti;
	2. Apkārtējā teritorijā jau šobrīd ir izveidojusies degradēta ainava, jo derīgo izrakteņu ieguve tiek veikta haotiski, izveidojot rakumus (arī uzbērumus krautņu veidā) dažādos nekustamajos īpašumos. Pēc būtības atradnes “*Gaiduļi*” izstrāde būs vienlīdzīga apkārtējās teritorijas izmantošanas veidam, tomēr mazās atradņu platības rada sašķeltu ainavu un Paredzētās darbības uzsākšana šo teritoriju paplašinās. Negatīva ietekme uz ainavas estētisko vērtību ir sagaidāma ilgstoši;
	3. Paredzētās darbības rezultātā tiks negatīvi ietekmēta apkārtējā ainava. Atbilstoši DAP Administrācijas Vēstulē Nr. 3940 secinātajam, Darbības vieta atrodas mozaīkveida ainavā ar mežu dominanci sīkpaugurainēs. Veicot Paredzēto darbību, tiks radītas ainavas izmaiņas Rāznas Nacionālā parka pierobežā un tas ietekmēs arī aizsargājamās teritorijas ainavu, turklāt jāņem vērā, ka, uzsākot derīgo izrakteņu ieguvi atradnē “*Gaiduļi*”, Darbības vieta visā tās platībā gandrīz 10 ha tiks atmežota, tādējādi paverot skatu uz citām derīgo izrakteņu ieguves vietām apkārtnē;
	4. Būtiska ietekme ir saistīta ar derīgo izrakteņu ieguvi apkārtnē kopumā, tā kā Darbības vietas tuvumā tiek veikta derīgo izrakteņu ieguve vairākās atradnēs un, summējot ieguves platības, jau šobrīd tiek pārsniegta Novērtējuma likuma 1. pielikuma 25. punktā noteiktā robežvērtību 25 ha, kam piemērojama IVN procedūra. Kopējā atradņu platība reģionā līdz 1 km attālumā, kurās šobrīd tiek veikta derīgo izrakteņu ieguve, ir 31,372 ha. Tāpat ir jāņem vērā arī veikto derīgo izrakteņu ieguvi atradnēs, kur šobrīd ir beidzies atļaujas/licences derīguma termiņš, kā arī fakts, ka blakus atrodas atradnes, kurās ieguves process ir beidzies, bet krājumi nav izsmelti, kā arī nav veikta šo teritoriju rekultivācija. Summārā platība reģionā kopā sastādīs 57,804 ha.
15. Lēmuma 5. punktā Dienests cita starpā ir norādījis:
	1. Ņemot vērā, ka derīgo izrakteņu ieguve Darbības vietā, gan apkārtējās atradnēs tiek vai tiks veikta zem GŪL, veidojot ūdenstilpes, turklāt galvenokārt materiāls atrodas tieši zem GŪL un ir paredzēta ūdens sūknēšana no atradnē izveidotās ūdenstilpes iegūtā materiāla skalošanai iespējams tiks ietekmēts apkārtnes kopējais hidroloģiskais režīms, kā rezultātā var tikt ietekmēts arī ūdens līmenis tuvējo viensētu akās un ūdensapgādes urbumos, ņemot vērā, ka apkārtējā teritorija ir bieži apdzīvota gan daudzajās viensētās, gan abos blakus esošajos ciemos.
	2. Negatīvas ietekmes ir saistāmas arī ar ietekmi uz tuvējo viensētu un apdzīvoto viensētu iedzīvotājiem, tā kā tuvākās mājas atrodas vien 300 m attālumā no paredzētās ieguves vietas, kā arī autoceļu tiešā tuvumā, pa kuriem paredzēta iegūtā materiāla transportēšana. Gan putekļu emisijas ieguves darbu laikā un materiāla transportēšanā, gan pastiprināts troksnis reģionā, kas summēsies starp blakus esošajām atradnēm, var radīs diskomfortu iedzīvotājiem. Secināms, ka piedāvātie risinājumi kā prettrokšņa valnis ap atradnes perimetru, ceļu laistīšana, nebūs pietiekami, jo gan smagajai karjeru izstrādes tehnikai, gan apstrādes iekārtām blakus atradnēs trokšņa emisijas avoti atrodas daudz augstāk nekā izveidoto segkārtas/augsnes vaļņu augstumi, bet emisijas gaisā tiek pārnestas plašā teritorijā.
	3. Veicot ieguvi var tikt ietekmētas arī īpaši aizsargājamās dabas vērtības, tā kā blakus zemes vienībās atrodas Eiropas Savienības nozīmes īpaši aizsargājamie biotopi: 91D0\* Purvaini meži, 7110\* Aktīvi augstie purvi, 9080\* Staignāju meži, vien 270-300 m attālumā atrodas sugu dzīvotnes sila cīrulim un mednim. Gan ietekmējot hidroloģisko režīmu apkārtnē, gan radot pastiprinātu piesārņojumu un troksni var tikt iznīcināti gan biotopi, gan traucēta putna ligzdošana un vairošanās.
16. Birojs skata Apstrīdēšanas iesniegumu atbilstoši Administratīvā procesa likuma (turpmāk – APL) 51. pantam, 76. panta otrajai daļai un Novērtējuma likuma 14.1 panta otrajai daļai, jo iesniedzēja ir apstrīdētā Lēmuma adresāte, kas apstrīdējusi Lēmumu APL 79. panta pirmajā daļā noteiktajā termiņā – viena mēneša laikā (Lēmums izdots 2022. gada 16. novembrī, Apstrīdēšanas iesniegums Birojā saņemts 2022. gada 16. decembrī un reģistrēts ar Nr. 10-03/48).
17. Saskaņā ar APL 81. panta pirmo daļu Birojs izskata lietu vēlreiz pēc būtības un vērtē Lēmuma tiesiskumu, pārbaudot, vai Dienests, izdodot Lēmumu, ir rīkojies saskaņā ar tiesību normām.
18. 2022. gada 22. decembrī Birojs ir saņēmis Dienesta vēstuli Nr. 2.3/AP/9221/2022 “*Par lēmuma Nr. AP22SI0232 apstrīdēšanu*”, ar kuru Dienests pārsūta Birojam Apstrīdēšanas iesniegumu un lietas materiālus, pamatojoties uz APL 77. panta pirmajā un trešajā daļā noteikto.
19. 2023. gada 12. janvārī Birojs ar lēmumu Nr. 10-01/29/2023 “*Par lēmuma izdošanas termiņa pagarināšanu saistībā ar AS “Latvijas valsts meži” 15.12.2022. iesniegumu*” ir pagarinājis lēmuma izdošanas termiņu līdz 2023. gada 16. februārim, jo konstatē, ka ņemot vērā Apstrīdēšanas iesnieguma un administratīvās lietas materiālu saņemšanas laiku (2022. gada 22. decembris), kā arī lietas sarežģītību tam nav iespējams izdot lēmumu APL 64. panta pirmajā daļā noteiktajā termiņā.
20. Iesniedzējas viedoklis atspoguļots sadaļas “*Dalībnieku viedokļi un argumenti*” 1. punktā un Apstrīdēšanas iesniegumā, Dienesta viedoklis atspoguļots Lēmumā.

**Faktu izvērtējums un argumenti lēmuma pieņemšanai:**

1. Izvērtējis lietas materiālus, tajā skaitā dalībnieku viedokļus un normatīvo aktu prasības, Birojs secina, ka lietā ir strīds par to, vai Dienests Paredzētajai darbībai pamatoti piemēro IVN procedūru. Iesniedzējas ieskatā Dienests ir nepamatoti Paredzēto darbību vērtējis kopsakarā ar citām derīgo izrakteņu ieguves vietām, nonākot pie secinājuma, ka kopējās ietekmes izvērtēšanai ir jāsummē atradnes “*Gaiduļi*” limita laukums 9,786 ha, atradnes Lipušķi 1987. gada iecirknis limita laukums 1,746 ha, atradnes Lipušķi iecirknis “*Strauti*” limita laukums 7,348 ha, atradnes Aizvējš limita laukums 4,67 ha, atradnes Aizvējš 2011. gada izpētes iecirknis limita laukums 7,822 ha, kā rezultātā kopējā ietekmētā platība ir aptuveni 31,372 ha, kas pārsniedz 1. pielikuma 25. punktā noteikto robežvērtību 25 ha, kam piemērojama IVN procedūra.
2. Pārbaudot iesniedzējas argumentus, Birojs turpmāk vērtē normatīvo aktu regulējumu attiecībā par IVN piemērošanu pēc Sākotnējā izvērtējuma veikšanas, ņemot vērā Paredzēto darbību:
	1. Novērtējuma likumā un Noteikumos Nr. 18 nav izvirzītas prasības noteiktai detalizācijas pakāpei, līdz kādai iestādei jāpārbauda un jānovērtē paredzētās darbības iespējamā ietekme. Latvijas Republikas Augstākās tiesas Senāta Administratīvo lietu departaments 2012. gada 30. oktobra spriedumā lietā Nr. A42991709 SKA-139, kurā vērtēts jautājums par pakāpi, kādā Sākotnējā izvērtējuma gaitā noskaidrojami apstākļi, ir atzinis, ka Sākotnējā izvērtējuma mērķis ir noteikt iespējamās ietekmes un to, vai tās varētu būt būtiskas, tomēr – kā norāda Latvijas Republikas Augstākās tiesas Senāta Administratīvo lietu departaments – Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas noteikumus.
	2. Iepriekš minētais atbilst arī Novērtējuma likuma 6.1 panta pirmajā daļā noteiktajam, ka Dienests Sākotnējo izvērtējumu veic un lēmumu par IVN procedūras piemērošanu paredzētajai darbībai pieņem mēneša laikā. Novērtējuma likuma II daļa un Noteikumu Nr. 18 II nodaļa neparedz, ka Sākotnējā izvērtējuma veikšanai iestāde veic papildus nozīmīgus pētījumus. Lēmumu par to, vai paredzētajai darbībai varētu būt būtiska ietekme uz vidi, un vai nepieciešama padziļināta tās novērtēšana, iestāde pieņem, balstoties uz paredzēto darbību ierosinātāju sniegto informāciju un informāciju, kas tai pieejama, tomēr Sākotnējais izvērtējums nav procedūra, kuras ietvaros jāgūst precīzi konstatējumi par ietekmes paredzamo apjomu, jo gadījumos, kad ietekme varētu būt būtiska, – tam paredzēta IVN procedūra.
	3. Ja Sākotnējā izvērtējuma rezultātā Dienests, novērtējot paredzētās darbības ierosinātāja sniegtu informāciju un informāciju, kas tam pieejama, nonāk pie secinājuma, ka paredzētās darbības ietekme saistībā ar kādu no kritērijiem vai vairākiem kritērijiem varētu būt būtiska, ka šādas ietekmes varbūtība saglabājas liela, un ietekme varētu būt kompleksa (uz ko var norādīt gan konkrētās darbības specifika, gan ietekmētās teritorijas jutīgums, gan ietekmētās teritorijas lielums, skarto dabas vērtību relatīvais daudzums u.c. faktori), – Dienests pieņem lēmumu par IVN procedūras piemērošanu.
3. Ņemot vērā iepriekš minēto, ja Dienests Sākotnējā izvērtējuma rezultātā pamatojoties uz vērtējumu, kas veikts saskaņā ar Novērtējuma likuma 11. panta kritērijiem, piemēro IVN procedūru, šāds lēmums nepārsniedz Dienesta deleģējumu un atbilst Novērtējuma likuma 4. panta pirmās daļas 2. punktam, kas noteic, ka IVN procedūra var būt nepieciešama paredzētajām darbībām saskaņā ar Sākotnējo izvērtējumu. Arī Novērtējuma likuma 4. panta pirmās daļas 4. punkts nosaka, ka IVN procedūra nepieciešama, ja vairākas paredzētās darbības ietekmē vienu un to pašu teritoriju, ņemot vērā šo darbību kopējo un savstarpējo ietekmi.
4. Atbilstoši Novērtējuma likuma 11. panta nosacījumiem, izvērtējot katras konkrētas darbības ietekmi uz vidi, Dienests pārbauda, kādi faktori raksturo konkrēto darbību un darbības vietu (Novērtējuma likuma 11. panta pirmā un otrā daļa). Savukārt, vadoties no konstatētā, iestāde tālāk veic Novērtējuma likuma 11. panta trešajā daļā paredzēto vērtējumu par sagaidāmo ietekmi (tās būtiskums). Novērtējuma likuma 11. pants nenoteic, kādam no tajā uzskaitītajiem kritērijiem lielāku nozīmi par pārējiem attiecībā uz vērtētajām paredzētajām darbībām, kā arī Novērtējuma likuma 11. pants nenoteic, ka būtu jākonstatē vairāku kritēriju esamība, lai būtu pamatoti piemērot IVN procedūru. Paredzētās darbības izvērtēšanā visi Novērtējuma likuma 11. panta kritēriji ir vienlīdz nozīmīgi, jo atbilstoši kritērijiem veikts Sākotnējais izvērtējums ļauj precīzi identificēt un noskaidrot, kādas var būt ar attiecīgo paredzēto darbību saistītās ietekmes uz vidi (darbības raksturojuma vai darbības vietu raksturojošo pazīmju dēļ). Konstatējot, ka saistībā ar kādu no kritērijiem ietekmes pamatoti var būt būtiskas, Dienests piemēro IVN procedūru.
5. Saskaņā ar Lēmumā secināto, Dienests Paredzētās darbības ietekmes būtiskumu saistījis ar Novērtējuma likuma 11. panta pirmās daļas 2. kritēriju (paredzētās darbības un citu darbību savstarpējā un kopējā ietekme) un 3. kritēriju: dabas resursu, jo īpaši zemes dzīļu, augsnes, ūdens un bioloģiskās daudzveidības izmantošanu, ņemot vērā trešās daļas 1. kritēriju (ietekmes apjomu un telpisko izplatību (iespējamai ietekmei pakļautās teritorijas lielumu un pakļauto iedzīvotāju skaitu)) un 6. kritēriju (savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju).
6. Attiecībā uz iesniedzējas iebildumiem, kas saistīti ar kumulatīvām ietekmēm derīgo izrakteņu ieguves procesā, realizējot Paredzēto darbību, Birojs konstatē un secina:
	1. Saskaņā ar VSIA “*Latvijas Vides, ģeoloģijas un meteoroloģijas*” centrs (turpmāk – LVĢMC) Zemes dzīļu informācijas sistēmā[[6]](#footnote-6) pieejamo informāciju derīgo izrakteņu atradne “*Gaiduļi*” atrodas teritorijā, kurā jau šobrīd intensīvi tiek veikta derīgo izrakteņu ieguve citās atradnēs.
	2. Dienests, vērtējot kopējās (summārās/ kumulatīvās) ietekmes, kas saistītas ar Paredzētās darbības realizāciju, summējis deviņas atradnes no Lēmumā norādītajām divdesmit trim atradnēm:
		1. Atradne “*Gaiduļi*”, ieguves limita laukuma platība ir 9,786 ha. Dienests iesniedzējai ir izsniedzis Atradnes pasi un Limitu (derīgs no 2022. gada 13. maija līdz 2047. gada 12. maijam). Atradnē akceptētie krājumi 581,61 tūkst. m3 apmērā smilts-grants (tajā skaitā 112,60 tūkst. m3 zem GŪL) un 541,20 tūkst. m3 apmērā smilts (tajā skaitā 410,39 tūkst. m3 zem GŪL).
		2. Atradnei “*Gaiduļi*” rietumu daļā piekļaujas atradne Lipušķi 1987. gada iecirknis, ieguves limita laukuma platība ir 1,746 ha. Dienests SIA “*Mežkalns*” ir izsniedzis ieguves limitu (derīgs no 2008. gada 8. decembra līdz 2018. gada 24. augustam), pasi (derīga no 2014. gada 7. janvāra līdz 2018. gada 31. decembrim) un licenci (derīga no 2008. gada 8. decembra līdz 2033. gada 15. septembrim). Atradnē akceptētie krājumi 110 tūkst. m3 apmērā smilts-grants un 100 tūkst. m3 apmērā smilts. Pēdējā ieguve 2017. gadā – 1,37 tūkst. m3 smilts.
		3. Aptuveni335 m attālumā no atradnes “*Gaiduļi*” uz dienvidrietumiem atrodas atradne Lipušķi iecirknis “*Strauti*”, ieguves limita laukuma platība ir 7,348 ha. Dienests SIA “*Motors*” ir izsniedzis ieguves limitu un pasi (derīgi no 2018. gada 5. aprīļa līdz 2043. gada 4. aprīlim) un licenci (derīga no 2019. gada 7. marta līdz 2023. gada 4. aprīlim). Atradnē akceptētie krājumi 338 tūkst. m3 apmērā smilts-grants (tajā skaitā 88,13 tūkst. m3 zem GŪL) un 328,19 tūkst. m3 apmērā smilts (tajā skaitā 244,14 tūkst. m3 zem GŪL). Pēdējā ieguve 2021. gadā – smilts 11 tūkst. m3. Krājumi uz 2022. gada 1. janvāri – smilts 311, 89 tūkst. m3 un smilts-grants 322,53 tūkst. m3.
		4. Aptuveni 870 m attālumā no atradnes “*Gaiduļi*” uz ziemeļiem atrodas atradne Aizvējš, ieguves limita laukuma platība ir 4,67 ha. Dienests SIA “*KARJERS. EU*” ir izsniedzis ieguves limitu un pasi (derīgi no 2011. gada 26. oktobra līdz 2036. gada 25. oktobrim) un licenci (derīga no 2012. gada 2. augusta līdz 2036. gada 25. oktobrim). Atradnē akceptētie krājumi 86,4 tūkst. m3 apmērā smilts-grants (tajā skaitā 25,2 tūkst. m3 zem GŪL) un 245,6 tūkst. m3 apmērā smilts (tajā skaitā 167,7 tūkst. m3 zem GŪL).
		5. Aptuveni590 m attālumā no atradnes “*Gaiduļi*” uz ziemeļiem atrodas atradne Aizvējš 2011. gada izpētes iecirknis, ieguves limita laukuma platība ir 7,822 ha. Dienests SIA “*KARJERS. EU*” ir izsniedzis ieguves limitu un pasi (derīgi no 2011. gada 26. oktobra līdz 2036. gada 25. oktobrim) un licenci (derīga no 2012. gada 2. augusta līdz 2036. gada 25. oktobrim). Atradnē akceptētie krājumi 110,3 tūkst. m3 apmērā smilts-grants (tajā skaitā 31,5 tūkst. m3 zem GŪL) un 245,7 tūkst. m3 apmērā smilts (tajā skaitā 204,8 tūkst. m3 zem GŪL). Pēdējā ieguve atradnē (abiem iecirkņiem) Aizvējš notikusi 2012. gadā – smilts 13,92 tūkst. m3.
		6. Aptuveni 840 m attālumā no atradnes “*Gaiduļi*” uz dienvidrietumiem atrodas atradne “*Lipušķi*” iecirknī “*Rosa 1*”, ieguves limita laukuma platība ir 2, 74 ha. Dienests SIA “*BALTICA NOMA*” (iepriekš SIA “*Luna Baltica*”) ir izsniedzis ieguves limitu un pasi (derīgi no 2020. gada 23. decembra līdz 2029. gada 1. janvārim) un licenci (derīga no 2014. gada 6. aprīļa līdz 2018. gada 31. decembrim). Atradnē akceptētie krājumi 100,61 tūkst. m3 apmērā smilts-grants (tajā skaitā 61,9 tūkst. m3 zem GŪL) un 156,4 tūkst. m3 apmērā smilts (tajā skaitā 149,28 tūkst. m3 zem GŪL). Pēdējā ieguve 2018. gadā - smilts-grants 23,61 tūkst. m3 un smilts 47,97 tūkst. m3.
		7. Atradnei “*Gaiduļi*” rietumu daļā piekļaujas atradne “*Lipušķi*” iecirknī “*Kurmīši*”, ieguves limita laukuma platība ir 7,536 ha. Dienests Fiziskai personai ir izsniedzis ieguves limitu (derīgs no 2011. gada 31. maija līdz 2021. gada 30. maijam), pasi (derīga no 2009. gada 20. maija līdz 2019. gada 19. maijam) un licenci (derīga no 2012. gada 5. janvāra līdz 2021. gada 30. maijam). Atradnē akceptētie krājumi 335,1 tūkst. m3 apmērā smilts-grants (tajā skaitā 29,4 tūkst. m3 zem GŪL) un 231,8 tūkst. m3 apmērā smilts (tajā skaitā 102,2 tūkst. m3 zem GŪL).
		8. Aptuveni 570 m attālumā no atradnes “*Gaiduļi*” uz ziemeļrietumiem atrodas atradne “*Sakārņi*” Centrālais iecirknis, ieguves limita laukuma platība ir 10,33 ha. Dienests SIA “*Jurmiks*” ir izsniedzis ieguves limitu (derīgs no 2009. gada 14. septembra līdz 2019. gada 2. maijam, pasi (derīga no 2009. gada 27. februāra līdz 2019. gada 26. februārim) un licenci (derīga no 2009. gada 20. novembra līdz 2019. gada 13. septembrim). Atradnē akceptētie krājumi 132,3 tūkst. m3 apmērā smilts-grants un 41,3 tūkst. m3 apmērā smilts. Pēdējā ieguve 2017. gadā - smilts-grants 89,23 tūkst. m3 smilts-grants. Uz 2018. gada 1. janvāri A krājumi - smilts-grants 1,07 tūkst. m3 un N krājumi smilts-grants 41,3 tūkst. m3.
		9. Aptuveni 930 m attālumā no atradnes “*Gaiduļi*” uz ziemeļrietumiem atrodas atradne “*Sakārņi*” Centrālā iecirkņa 1. laukums, ieguves limita laukuma platība ir 6,038 ha. Dienests SIA “*CEĻI UN TILTI*” ir izsniedzis ieguves limitu un pasi (derīgi no 2019. gada 2. maija līdz 2025. gada 31. decembrim), savukārt licence nav saņemta. Atradnē akceptētie A krājumi smilts-grants 90 tūkst. m3 apmērā un N krājumi smilts 35 tūkst. m3 apmērā.
	3. Ņemot vērā iepriekš minēto, Birojs secina, ka piecām atradnēm, kas Lēmumā vērtētas un summētas attiecībā uz kopējo ietekmēto platību, ir izsniegts ieguves limits un atradnes pase vai licence. Vērtējot un summējot tikai tās atradņu platības, kurām ir šobrīd derīgs ieguves limits, atradnes pase vai ieguves atļauja, secināms, ka kopējā platība ir 31,372 ha (*atradne Gaiduļi, atradne Lipušķi 1987. gada iecirknis, atradne Lipušķi iecirknis “Strauti”, atradne Aizvējš, atradne Aizvējš 2011. gada izpētes iecirknis*), kas pārsniedz Novērtējuma likuma 1. pielikuma 25. punktā noteikto robežvērtību (25 ha). Savukārt četrām atradnēm (*atradne “Lipušķi” iecirknis “Rosa 1”, atradne “Lipušķi” iecirknis “Kurmīši”, atradne “Sakārņi” Centrālais iecirknis un atradne “Sakārņi” Centrālā iecirkņa 1. laukums*), kas Lēmumā vērtētas un summētas attiecībā uz kopējo ietekmēto platību, šobrīd ir beidzies atļauju/licenču derīguma termiņš, ir saņemti jauni Dienesta tehniskie noteikumi Nr. RE21TN0037 (iecirknis “*Rosa 1*”) un Nr. LA21TN0108 (Centrālā iecirkņa 1. laukums), bet krājumi nav izsmelti. Līdz ar to kopējā atradņu platība apkārtnē (kuras atrodas tuvāk nekā 1 km) ir 58,016 ha, kas pārsniedz Novērtējuma likuma 1. pielikuma 25. punktā noteikto robežvērtību (25 ha). Nevienai no atradnēm nav veikts IVN.
7. Ņemot vērā šajā lēmumā konstatēto, Birojs norāda, ka atradnes derīgo izrakteņu ieguves apgabalā neatrodas viena otrai (visas) tik tuvu, lai par visām vienkopus tūlītēji secinātu, ka tās veido vienu Novērtējuma likuma 1. pielikuma objektu, tomēr tās summāri pārveido šo teritoriju, un arī atstatus esošās atradņu un agrāko ieguves vietu grupas savstarpēji atstāj iespaidu gan uz teritorijas ainavu (plašākā mērogā), gan uz vidi lokālā mērogā (ietekmes no ieguves un transportēšanas procesiem).
8. Ņemot vērā iepriekšminēto, Birojs secina, ka reģionā gadu gaitā derīgo izrakteņu ieguves vietu platība ir palielinājusies, kas šobrīd pārsniedz Novērtējuma likuma 1. pielikuma 25. punktā noteikto robežvērtību 25 ha, kam piemērojama IVN procedūra, un tādēļ nav iespējams definēt tādus viennozīmīgus vērtēšanas kritērijus, kas automātiski izslēgtu kādas no atradnēm iekļaušanu/ neiekļaušanu vērtējamās teritorijas robežās. Tieši tādēļ instruments kopējo ietekmju noskaidrošanai ir Sākotnējais izvērtējums, kas piemērojams, lai pārbaudītu, kurām no atradnēm ir vieni un tie paši transportēšanas ceļi, vai ar vērtējamo darbību ietekmes platības palielināsies, vai ietekmju palielinājums skars vienas un tās pašas teritorijas.
9. Birojs konstatē, ka Dienests Lēmuma 5. punktā ir vērtējis Paredzētās darbības ietekmes apjomu un telpisko izplatību, iespējamai ietekmei pakļautās teritorijas lielumu un pakļauto iedzīvotāju skaitu, norādot:
	1. Tuvējo māju iedzīvotāji var izjust diskomfortu, ko var radīt putekļi un pastiprināts troksnis reģionā, gan no intensīvas transporta kustības, gan no veiktās ieguves un materiālu apstrādes blakus esošajās atradnēs, tā kā tehnikai un transportam (it sevišķi braucot atpakaļgaitā) ir raksturīgs troksnis un vibrācijas pēc būtības. Saskaņā ar Teritorijas plānojuma grafisko daļu “*Čornajas pagasta funkcionālā zonējuma kate*” Darbības vietai apkārtējo teritoriju transportēšanas ceļu virzienā uz rietumiem un ziemeļiem, dzīvojamo māju apkārtnē, virzienā uz viensētām, apkārtni veido lauksaimniecības zeme, izcirtumi jeb atklātas teritorijas, nevis meži, kas varētu kalpot par aizsargbarjeru un absorbēt gan emisijas gaisā, gan slāpēt troksni.
	2. Tāpat arī virskārtas un augsnes valnis pa atradnes perimetru var nebūt pietiekošs risinājums, lai novērstu trokšņa izplatību uz tuvējām mājām. Būtiski ir arī fakts, ka iegūtā materiāla transportēšanai no tuvējām atradnēm tiks izmantots viens vietējās nozīmes autoceļš V581 “*Ritiņi-Ismeri*”, kurš ziemeļu virzienā savienojas ar valsts galveno autoceļu A13 “*Krievijas robeža (Grebņeva)-Rēzekne-Daugavpils-Lietuvas robeža (Medumi)*”, kas ir arī Eiropas nozīmes ceļš E262. Jāņem vērā, ka pa šo autoceļu tiek nogādāti arī sadzīves atkritumi no Rēzeknei tuvējā reģiona uz atkritumu poligonu “*Križevniki*”, līdz ar to pa šo autoceļu jau šobrīd notiek intensīva kravas transporta kustība. Tāpat jāņem vērā, ka atradne “*Gaiduļi*” robežojas ar pašvaldības autoceļu 4605 “*Gaiduļi-Mahoņina-Rečiņi*”, darbi paredzēti autoceļa aizsargjoslā, līdz ar to var tikt ietekmēta satiksmes kustība uz šī ceļa, kas ir būtiski, jo šis ir piebraucamais ceļš arī līdz apdzīvotai vietai Putrīši un šī virziena viensētām.
	3. Lai arī emisijas gaisā no transporta būs minimālas, lokālas un pārejošas, un ieguves procesā ir paredzēti pasākumi to novēršanai, piemēram, teritorijas un pievedceļu laistīšana, derīgo materiālu transportēšana slēgtās kravas automašīnās, tomēr nelabvēlīgos laikapstākļos, piemēram, kā ilgstošā sausuma periods un bezvējš piesārņojums var koncentrēsies reģionā. Turklāt jau šobrīd ceļš tiek aktīvi izmantots materiālu piegādei no tuvējām atradnēm un jau šobrīd ir liels troksnis un putekļi, sevišķi vasaras periodā, tāpēc nevar izslēgt, ka radītās emisijas un troksnis ir tuvu normatīvajos aktos noteiktajiem robežlielumiem.
	4. Arī autoceļam tuvējo apkārtni nevar uzskatīt par mazapdzīvotu. Saskaņā ar informāciju Centrālās statistikas pārvaldes datubāzē 2022. gadā iedzīvotāju skaits Čornajas pagastā ir 1002. Salīdzinoši kopējais iedzīvotāju skaits Rēzeknes novadā ir 28 361 un Rēzeknē 26 959, kas atrodas vien 5 km attālumā no Darbības vietas. Derīgo izrakteņu ieguves laikā radītajām ietekmēm būs negatīvas sekas uz apkārtējo iedzīvotāju dzīves kvalitāti, tāpēc ir svarīgi papildus izpētīt iespējamos variantus ietekmes mazināšanai.
	5. Visās tuvākajās atradnēs galvenokārt lielākā daļa (70-95 %) krājumu atrodas zem GŪL, līdz ar to lielākais ieguves procesa laiks būs saistīts ar ūdens uzkrāšanos atradņu teritorijās. Atradnes “*Gaiduļi*” tuvumā esošajās apdzīvotās vietās Putrīši un Gaiduļi vienkopus ir ierīkoti vairāki urbumi un akas. Konkrētajā gadījumā fakts, ka tuvākā apkārtnē aktīvi notiek derīgo izrakteņu ieguve, un dzeramā ūdens ieguve blakus teritorijās liek kritiski vērtēt GŪL izmaiņas un rada nepieciešamību pēc papildu izvērtējuma un risinājuma nelabvēlīgas ietekmes apzināšanai un samazināšanai. Tāpat GŪL svārstības ir viens no būtiskākajiem faktoriem, kas var apdraudēt tuvumā esošos Eiropas Savienības nozīmes īpaši aizsargājamos biotopus 91D0\* Purvaini meži, 7110\* Aktīvi augstie purvi, 9080\* Staignāju meži. Lai arī biotopi ir konstatēti 2019. gadā, kad jau aktīvi tika veikta derīgo izrakteņu ieguve apkārtnē, tomēr kopš to atklāšanas ir izveidotas vairākas jaunas ieguves vietas, materiālu ieguves process tiek veikts vai tūlīt tiks uzsākts zem GŪL, tādējādi būtu jāizvērtē sagaidāmā ietekme, tā kā tieši atradne “*Gaiduļi*” ir izvietota vistuvāk šiem biotopiem un rada vislielākos draudus biotopu pastāvēšanai. Nevar izslēgt arī iespējamo negatīvo ietekmi uz tuvumā konstatētajām sugu dzīvotnēm īpaši aizsargājamiem putniem.
10. Lietas materiālos atrodas SIA “*Firma L4*” veiktais Trokšņa emisiju izvērtējums, kurā norādīts, ka informācija par smilts – grants un smilts ieguves un apstrādes tehnikas radīto skaņas jaudu iegūta no ražotāju sniegtās tehniskās informācijas un citiem informācijas resursiem vai pieņemta analoga no citām atradnēm. Kravas automašīnu radīto trokšņa emisiju raksturošanai izmantota informācija no IMAGINE (*Improved Methods for the Assessment of the Generic Impact of Noise in the Environment)* projekta ietvaros izstrādātās datubāzes Source DB1. Novērtējot trokšņa līmeni, ņemti vērā visi ar derīgo izrakteņu ieguvi saistītie procesi – segkārtas noņemšana, derīgā materiāla iegūšana, derīgā materiāla iegūšana ar zemes sūcēju, drupināšana, skalošana un sijāšana/šķirošana, materiāla pārvešana un pārkraušana uzglabāšanas kaudzēs un kravas autotransporta kustības. Lai novērtētu derīgā izrakteņa ieguves, apstrādes un transportēšanas radīto trokšņa līmeni, atradnē, tika aprēķināts tehnikas vienību summārais trokšņa emisijas līmenis, balstoties uz katra trokšņa avota radīto skaņas jaudu (Lwa, dB), izmantoto trokšņa avotu skaitu, darbības laiku un ieguves zonas platību. Ņemts vērā, ka trokšņa avoti Darbības vietā darbosies tikai līdz 12 stundām dienā (07:00 – 19:00) un 168 dienām gadā. Maksimāli izstrāde - 8 mēnešus gadā, lielākā intensitāte - pavasara – vasaras – rudens beznokrišņu periodā. Emisijas no derīgo izrakteņu ieguves procesiem paredzētās ietekmes zonā, vērtētas no derīgo izrakteņu atradnēm, kuras atrodas divu kilometru rādiusā no atradnes “*Gaiduļi*”. Konstatēts, ka Atradnes no “*Gaiduļi*” divu kilometru rādiusā atrodas 16 atradnes: atradnes “*Lipuški*” 4 atradnes iecirkņi, “*Aizvējš*”, “*Paegles*”, “*Sakārņi*” centrālais iecirknis, “*Kalniņi-2*”, “*Ezerkrasts*”, “*Pasaka*”, “*Brīnums*”, “*Grantskalni*”, “*Grantskalni-2*”, “*Grantskalni-3*”, “”*Zemozoli-1*”, “*Sokorņi II*”. Trokšņu līmenis vērtēts no tām atradnēm, kurām ir derīga visa dokumentācija un kurās notiek ieguve. Kopumā no 4 atradnēm vērtēts esošais trokšņa līmenis: “*Lipušķi*” iecirknis Strauti, “*Ezerkrasts*”, “*Brīnums*” un ”*Zemozoli-1*”. Vērtējot fona trokšņa līmeni no blakus esošajām atradnēm, tika izmantota informācija, kas iegūta no LVĢMC zemes dzīļu informācijas sistēmā sniegtās informācijas par pēdējo trīs gadu lielāko derīgā materiāla ieguves apjomu. Pēc tehniskajiem noteikumiem secināts, ka atradnēs materiāla apstrāde netiks veikta un informācija par tehnikas vienību radīto skaņas jaudu pielīdzināta atradnes “*Gaiduļi*” plānotajām izmantotajām iekārtām. Visās četrās atradnēs, kur ir veikta ieguve, pieņemts, ka segkārta jau ir noņemta, tāpēc trokšņa emisijas no segkārtas noņemšanas blakus atradnēm nav rēķinātas. Pieņemts, ka notiks ieguve arī zem GŪL izmantojot grants sūcēju, tāpat kā atradnē “*Gaiduļi*”. Lai novērtētu esošo trokšņa līmeni Darbības teritorijā un tās apkārtnē, tika sagatavots trokšņa aprēķina modelis. Vides trokšņa aprēķini tika veikti, izmantojot datorprogrammu DataKustik GMbH izstrādātā trokšņa prognozēšanas un kartēšanas programmatūra CadnaA (L45598). Aprēķiniem tika izmantoti Ministru kabineta 2014. gada 7. janvāra noteikumos Nr. 16 “*Trokšņa novērtēšanas un pārvaldības kārtība*” (turpmāk - Noteikumi Nr.16) noteiktās metodes: autotransporta radītais troksnis novērtēts atbilstoši Francijā izstrādātajai aprēķina metodei “*MPB-Routes-96 (SETRA-CERTU-LCPC-CSTB)*” un derīgo izrakteņu ieguves radītais troksnis novērtēts izmantojot Noteikumu Nr. 16. 5. pielikuma: 2.1. sadaļu “*Vispārīgi noteikumi – ceļu satiksmes, sliežu ceļu un rūpnieciskais troksnis*”, 2.4. sadaļu “*Rūpnieciskais troksnis*” un 2.5. sadaļu “*Aprēķins: trokšņa izplatīšanās no ceļu satiksmes, sliežu ceļu satiksmes un rūpnieciskajiem avotiem*”. Trokšņa rādītāju novērtēšana tika veikta 4 m augstumā virs zemes. Vērtēts trokšņa līmenis pie tuvākajām viensētām. Pie atradnes “*Gaiduļi*” tuvākās viensētas “*Birzes*”, kas atrodas 990 m attālumā no Darbības vietas, no tiešas darbības atradnē, trokšņa pieaugums paredzams no 25,7 līdz 43,6 dB, jeb par 17,9 dB, kas vērtējams kā būtisks. Vislielāko troksni rada autoceļš. Pie viensētām, kas atrodas vistuvāk autoceļam V581 Rītiņi-Ismeri trokšņa līmenis ir salīdzinoši lielāks (37,8 - 42,1 dB(A)), nekā pie viensētām, kuras atrodas tālāk no autoceļa. Secināts, ka trokšņa līmenis pieaugs uz tuvumā esošajiem ceļiem pa kuriem paredzams, ka pārvietosies kravas automašīnas. Palielinoties transporta intensitātei, par 12 smagā autotransporta vienībām dienā, uz esošā autoceļa V581 Rītiņi-Ismeri, trokšņa emisijas līmenis nebūtiski pieaugs par 0,4 dB(A). Lielākais iespējamais trokšņa pieaugums uz ceļiem paredzams pie viensētas “*Žubītes*” (990 m attālumā no Darbības vietas), ceļā uz reģionālo autoceļu P55 Rēzekne—Dagda. Trokšņa līmeņa pieaugums līdz 34 dB(A)), summāri nepārsniedzot trokšņa robežlielumus (*Tipiskais transportēšanas maršruts paredzams līdz V581 Rītiņi-Ismeri, kas neiet gar viensētu “Žubītes”*). Blakus atradnēm pieņemts, ka gada izvešanas apjoms tiks veikts līdz 252 dienām gadā. Atbilstoši Trokšņa emisijas izvērtējumā 7. tabulā norādītajam, trokšņa normatīvi 55 dB(A) pie viensētām netiks pārsniegti**.** Kā arī trokšņa robežlielumi netiek pārsniegti, ja fona troksni vērtē kopā ar Atradnes “*Gaiduļi*” radīto troksni. Secināts, ka 6 m augsts segkārtas valnis trokšņa izplatību atradnes tuvumā samazina līdz 4 dB.
11. Ņemot vērā iepriekšminēto, Birojs konstatē, ka Trokšņu emisiju izvērtējumā nav ņemtas vērā 3 atradnes (“*Lipušķi*” 1987. gada iecirknis, “*Aizvējš*” un “*Aizvējš*” 2011. gada izpētes iecirknis, kas Lēmumā vērtētas un summētas attiecībā uz kopējo ietekmes platību), kā arī 4 atradnes (“*Lipušķi*” iecirknis “*Rosa 1*” un iecirknis “*Kurmīši*”, un “*Sakārņi*” Centrālais iecirknis un Centrālā iecirkņa 1. laukums), kurām šobrīd ir beidzies atļauju/licenču derīguma termiņš, bet krājumi nav izsmelti.
12. Lietas materiālos atrodas SIA “*AMECO vide*” veiktais Gaisa kvalitātes novērtējums. Atbilstoši norādītajam Paredzētās darbības aprakstam, iesniedzēja gada laikā (līdz 1 280 h/gadā (160 darbdienas) plāno iegūt līdz 40 000 m3 jeb 64 000 t smilts un smilts-grants materiāla. Emisijas aprēķinos pieņemts, ka viena gada laikā izstrādās līdz 1 ha (10 000 m2) lielu sektoru. Smilts un smilts-grants ieguves, apstrādes un transportēšanas procesā piesārņojošo vielu emisiju gaisā radīs: nederīgās virskārtas noņemšana līdz derīgajam materiālam un sastumšana krautnēs, derīgā materiāla ieguve, derīgā materiāla iekraušana transportlīdzeklī, materiāla apstrāde – drupināšana, sijāšana un skalošana, sašķirotā materiāla uzglabāšana, iekraušanas kravas mašīnās un transportēšana. Plānota iegūtā derīgā materiāla apstrāde (drupināšana, sijāšana, skalošana). Sagatavoto materiālu krautnē paredzēts uzglabāt līdz 15 000 m3 jeb 24 000 t. Piesārņojošo vielu izkliedes aprēķināšanai izmantots modelis „*AERMOD*” (licences Nr. AER0011149, licence bez termiņa). Modeļa izmantošana ir saskaņota ar Dienestu. Maksimālā summārā piesārņojuma koncentrācija noteikta ārpus darba vides – teritorijā, kas iedzīvotājiem ir brīvi pieejama un nav autoceļa brauktuve. Izkliedes aprēķinu rezultāti liecina, ka maksimālā summārā piesārņojuma koncentrācija attiecībā pret gaisa kvalitātes normatīvu Daļiņas PM10 24 h/gads noteikšanas periodam (65,3 %) un gads/gads noteikšanas periodam (58,9 %), kā arī Daļiņas PM2,5 gads/gads noteikšanas periodam (56,8 %), kas nepārsniedz Ministru kabineta 2009. gada 3. novembra noteikumu Nr. 1290 “*Noteikumi par gaisa kvalitāti*” noteiktie gaisa kvalitātes normatīvus. Secināts, ka emisiju samazināšanas pasākumi ar paredzēto ieguves, apstrādes un transportēšanas apjomu nav nepieciešami. Veicot modelēšanas rezultātu analīzi nelabvēlīgos meteoroloģiskos apstākļos tiek secināts, ka paaugstinātās piesārņojošo vielu koncentrācijas būs konstatējamas tiešā piesārņojošo vielu emisijas avotu tuvumā, izstrādes teritorijā. Šādu nelabvēlīgu meteoroloģisko apstākļu kopumu raksturo lēns vējš (daļiņu PM10 un PM2,5 gadījumā – arī ilgstošs sausums), kā arī inversija atmosfērā[[7]](#footnote-7). Ņemot vērā daļiņu PM10[[8]](#footnote-8)un PM2,5[[9]](#footnote-9)konstatētas paaugstinātas koncentrācijas nelabvēlīgos meteoroloģiskos apstākļos, iesniedzēja ilgstošā sausuma periodā (vairākas dienas) pirms derīgā materiāla transportēšanas pa pašvaldības autoceļu 4605 “*Gaiduļi-Mahoņina-Rečiņi*” līdz autoceļam V581 “*Ritiņi-Ismeri*”, izskatīs iespēju veikt ceļa mitrināšanas pasākumus, tādejādi samazinot kopējo daļiņu emisiju daudzumu līdz pat 90 %. Lai izvairītos no putekļu emisijas sagatavotā, derīgā materiāla izvešanas laikā, tiks nodrošināta materiāla pārsegšana un nepieciešamības gadījumā var tikt mitrināti visi ražošanas iecirkņi. Saskaņā ar Gaisa kvalitātes novērtējumā norādīto, veicot atradnes “*Gaiduļi*” izstrādi un iegūstot derīgos izrakteņus, atsegtā derīgā slāņkopa veidos norobežotu sienu, kas būtiski samazinās putekļu emisijas ārpus atradnes teritorijas. Analogu ietekmi atstāj arī biezas koku un augsto krūmu audzes, kas tiks iespēju robežās saglabātas.
13. Novērtējuma likuma 3.2 panta pirmās daļas 4. punkts nosaka, ka Sākotnējais izvērtējums ir jāveic “*vairākām līdzīgām paredzētajām darbībām, kuras ietekmē vienu un to pašu teritoriju un kuru izmaiņu rezultātā summāri tiks sasniegtas šā likuma 1. vai 2. pielikumā minētās robežvērtības*”, kas nozīmē, ka tieši Sākotnējais izvērtējums ir veids, kā tiek novērtēta līdzīgo darbību iespējamā ietekme arī šā likuma 1. pielikumā noteikto kritēriju gadījumā, un tikai vadoties no šīs iespējamās ietekmes novērtējuma būtiskuma var pamatot IVN piemērošanu. Vienlaikus Noteikumu Nr. 18 13.1. punkts nosaka, ka “*Lēmumā par nepieciešamību veikt paredzētās darbības ietekmes uz vidi novērtējumu ietver pamatojumu novērtējuma piemērošanai vai nepiemērošanai, ņemot vērā likumā “Par ietekmes uz vidi novērtējumu” noteiktos kritērijus, atbilstoši kuriem novērtējama paredzētās darbības ietekme uz vidi.*”.
14. Ņemot vērā iepriekšminēto un veikto Sākotnējais izvērtējumu, secināms, ka derīgo izrakteņu veikšana Atradnē “*Gaiduļi*” un blakus esošajās atradnēs (kuras atrodas tuvāk nekā 1 km) veidos kumulatīvu ietekmi, kas ir saistāma ar ieguvi zem GŪL, veidojot ūdenstilpes atradņu teritorijā, un, iespējams, ietekmējot GŪL apkārtnē, ieguves laikā radīto gaisa piesārņojumu, kas galvenokārt saistīts ar putekļu rašanos, ar troksni no iegūtā materiāla apstrādes, kā arī satiksmes pieaugumu uz tuvējiem autoceļiem, tā kā materiāla aizvešanai tiek izmantoti vieni un tie paši autoceļi, citas identificētās ietekmes. Birojs secina, ka Lēmums ietver pamatojumu IVN piemērošanai, ņemot vērā Novērtējuma likumā noteiktos kritērijus, atbilstoši kuriem vērtējot salīdzinoši nelielu paredzēto darbību, kopā ar citām jau pastāvošām darbībām, Dienests Lēmumā pamatoti ir nonācis pie secinājuma, ka jau esošās darbības ir sasniegušas tādu ietekmju apjomu, ka jebkuras jaunas darbības uzsākšana ir iespējama tikai novērtējot IVN procedūrā paredzēto darbību kopā ar jau esošajām darbībām, tai skaitā kā viens no kritērijiem ir Novērtējumu likuma 1. pielikuma 25. punktā noteiktā robežvērtība.
15. Likuma “*Par zemes dzīlēm*” 1. panta 25. punkts sniedz rekultivācijas definīciju *“rekultivācija — darbību kopums, kas veicams pēc derīgo izrakteņu ieguves, lai sagatavotu derīgo izrakteņu ieguves vietu turpmākai zemes izmantošanai atbilstoši plānotajam zemes lietošanas mērķim.”*. Noteikumu Nr. 570 85. punkts nosaka *“Rekultivācijas mērķis ir nodrošināt pilnvērtīgu ieguves vietas turpmāku izmantošanu pēc derīgo izrakteņu ieguves pabeigšanas, novērst draudus cilvēku veselībai un dzīvībai un apkārtējai videi, kā arī sekmēt ieguves vietas iekļaušanos ainavā.”*. Proti, lai gan netiek veikta derīgo izrakteņu ieguve, ja nav notikusi rekultivācija, zeme nav sagatavota citam lietošanas mērķim un nav novērsti ne ieguves vietas draudi, ne sekmēta iekļaušanās ainavā. Tas nozīmē, ka uz šādu nerekultivētu ieguves vietu ir jāraugās kā uz pastāvošu derīgo izrakteņu ieguves vietu, pat, ja ieguve tajā ir pārtraukta, līdz brīdim, kamēr tā nav tikusi rekultivēta. Birojs uzskata, ka nepamatots ir iesniedzēja apsvērums, ka, piesaistot citu zemju īpašnieku degradētās un nerekultivētās teritorijas atradnes “*Gaiduļi*” plānošanai ir derīgo izrakteņu ieguves procesus uzraugošo iestāžu atbildības pārnešana uz iesniedzēju, tādā veidā pārkāpjot tiesiskās paļāvības principus. Kā norādīts tiesību doktrīnā, tad tiesiskā paļāvība ir konstatējama, ja personai ir bijis uz ko paļauties, proti, iestādes skaidrs un beznosacījuma apsolījums, ja privātpersona uz šo apsolījumu ir paļāvusies un ja privātpersonas paļāvība ir aizsardzības vērta *(Briede J. 10.panta komentārs. Grām.: Administratīvā procesa likuma komentāri. A un B daļa. Briede J. (Zin. red.) Rīga: Tiesu namu aģentūra, 2013, 167.–169.lpp.).* Lietā nav konstatējams kādas iestādes skaidrs un beznosacījumu apsolījums, turklāt Darbības vietā ieguve nav aizliegta, bet tā ir veicama pēc atbilstošas procedūras pabeigšanas. Arī no Noteikumu Nr. 570 86. punkta regulējuma neizriet, ka iesniedzēja varētu paļauties uz to, ka visas ieguves vietas tiks rekultivētas pirms iesniedzēja vēlēsies uzsākt savu Paredzēto darbību.
16. Ņemot vērā visu iepriekšminēto, Birojs, pamatojoties uz APL 65. panta trešo daļu, ievērojot piemērojamā tiesību normā noteiktos ietvarus, un šajos ietvaros, pamatodamies uz lietderības apsvērumiem, ir noteicis šā lēmuma saturu, kā arī apsvēris šā lēmuma izdošanas nepieciešamību, lai sasniegtu tiesisku (leģitīmu) mērķi, un uzskata, ka šis lēmums ir piemērots attiecīgā mērķa sasniegšanai.
17. Izdodot šo lēmumu, Birojs ņem vērā šāda lēmuma izdošanas nepieciešamību, lai sasniegtu tiesisku (leģitīmu) mērķi, kā arī tā samērību un lietderību, secina, ka Lēmums ir pieņemts pamatoti, lai aizsargātu sabiedrības tiesības, kuras nostiprinātas.

Ņemot vērā visu iepriekš minēto un Novērtējuma likuma 14.1 panta otro daļu, APL 64. panta otro daļu, 65. panta trešo daļu un 81. panta pirmo daļu, otrās daļas 1. punktu un piekto daļu, Birojs nolemj:

**Atstāt negrozītu Valsts vides dienesta Atļauju pārvaldes 2022. gada 16. novembra ietekmes sākotnējo izvērtējumu Nr. AP22SI0232.**

**Piemērotās tiesību normas:**

1. Administratīvā procesa likuma 51. pants, 64. panta otrā daļa, 65. pants, 81. panta pirmā daļa un otrās daļas 1. punkts.
2. Likuma “*Par ietekmes uz vidi novērtējumu*” 3.2 panta pirmās daļas 1. un 4. punkts, šā likuma 4. panta pirmās daļas 2. un 4. punkts, 14.1 panta otrā daļa, 1. pielikuma 25. punkts un 2. pielikuma 2. punkta 1) apakšpunkts.
3. Ministru kabineta 2015. gada 13. janvāra noteikumu Nr. 18 „*Kārtība, kādā novērtē paredzētās darbības ietekmi uz vidi un akceptē paredzēto darbību*” 13. un 13.1 punkts.

Atbilstoši Administratīvā procesa likuma 188. panta pirmajai daļai un Novērtējuma likuma 14.1 panta otrai daļai šo Biroja lēmumu var pārsūdzēt viena mēneša laikā no tā spēkā stāšanās dienas, iesniedzot sūdzību Administratīvās rajona tiesas atbilstīgajā tiesu namā (APL 189. panta pirmā daļa) likumā noteiktajā kārtībā. Lēmums stājas spēkā ar brīdi, kad tas paziņots adresātam (Administratīvā procesa likuma 70. panta pirmā daļa).

Direktore (*paraksts\**) D. Avdejanova

\**Dokuments ir parakstīts ar drošu elektronisko parakstu*

Edīte Timšane, 67770803

edite.timsane@vpvb.gov.lv

1. <https://geolatvija.lv/geo/tapis#document_19631> (dati skatīti 29.12.2022.) [↑](#footnote-ref-1)
2. <https://ozols.gov.lv/ozols/> (dati skatīti 15.11.2022.). [↑](#footnote-ref-2)
3. Ministru kabineta 2000. gada 14. novembra noteikumu Nr. 396 „*Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu*” 1. un 2. pielikums. [↑](#footnote-ref-3)
4. Ministru kabineta 2017. gada 20. jūnija noteikumu Nr. 350 “*Noteikumi par īpaši aizsargājamo biotopu veidu sarakstu*” pielikums. [↑](#footnote-ref-4)
5. Rāznas Nacionālā parka likuma 7. pants nosaka, ka dabas parka zona izveidota, lai nodrošinātu atpūtai un tūrismam piemērotas vides saglabāšanu, dabu saudzējošu saimniekošanas metožu pielietojumu, kā arī, lai saglabātu dabas ainavu un kultūrainavu un samazinātu antropogēno ietekmi uz dabas lieguma zonu. [↑](#footnote-ref-5)
6. <https://videscentrs.lvgmc.lv/iebuvets/zemes-dzilu-informacijas-sistema>. [↑](#footnote-ref-6)
7. Kad siltāki gaisa slāņi nostājušies virs aukstākajiem, rezultātā tiek ierobežota piesārņojuma izkliede. Parasti inversija tiek novērota aukstajā periodā, kad derīgo izrakteņu ieguve/apstrāde notiek minimālā apjomā. [↑](#footnote-ref-7)
8. Stundas koncentrācija - 1230.48542 μg/m3 [↑](#footnote-ref-8)
9. Stundas koncentrācija - 122.08156 μg/m3 [↑](#footnote-ref-9)